CELEX: 62022CN0113
Language: ro
Date: 2022-02-17 00:00:00
Title: Cauza C-113/22: Cerere de decizie preliminară introdusă de Tribunal Superior de Justicia de Galicia (Spania) la 17 februarie 2022 – DX, Instituto Nacional de la Seguridad Social (INSS)/Tesorería General de la Seguridad Social

27.6.2022   
            
            
               RO
            
            
               Jurnalul Oficial al Uniunii Europene
            
            
               C 244/11
            
         
      Cerere de decizie preliminară introdusă de Tribunal Superior de Justicia de Galicia (Spania) la 17 februarie 2022 – DX, Instituto Nacional de la Seguridad Social (INSS)/Tesorería General de la Seguridad Social
      (Cauza C-113/22)
      (2022/C 244/15)
      Limba de procedură: spaniola
      
         Instanța de trimitere
      
      Tribunal Superior de Justicia de Galicia
      
         Părțile din procedura principală
      
      
         Recurenți: DX, Instituto Nacional de la Seguridad Social (INSS)
      
         Intimată: Tesorería General de la Seguridad Social
      
         Întrebările preliminare
      
      
                  1)
               
               
                  Practica organului de conducere prevăzută în Criteriul de gestionare 1/2020 din 31 ianuarie 2020 al Subdirecției Generale Planificare și Asistență Juridică a INSS [Institutul Național de Securitate Socială], și anume aceea de a refuza indiferent de situație acordarea suplimentului în litigiu în favoarea bărbaților și de a-i obliga să îl solicite pe cale judiciară, situație care se regăsește și în cazul recurentului în prezenta cauză, trebuie considerată, în conformitate cu Directiva 79/7/CEE (1) a Consiliului din 19 decembrie 1978 privind aplicarea treptată a principiului egalității de tratament între bărbați și femei în domeniul securității sociale, o încălcare administrativă a acesteia, diferită de încălcarea legislativă constatată prin Hotărârea Curții de Justiție a Uniunii Europene din 12 decembrie 2019, WA (C-450/18) (2), astfel încât, în sine, respectiva încălcare administrativă constituie o discriminare pe criterii de sex, având în vedere că, potrivit articolului 4 din directiva menționată, principiul egalității de tratament presupune inexistența oricărei discriminări pe criterii de sex, directe sau indirecte, și că, potrivit articolului 5 din aceeași directivă, statele membre iau măsurile necesare în vederea eliminării dispozițiilor actelor cu putere de lege și actelor administrative contrare principiului egalității de tratament?
               
            
                  2)
               
               
                  Având în vedere răspunsul la întrebarea anterioară și ținând seama de Directiva 79/7 (în special de articolul 6 din aceasta și de principiile echivalenței și efectivității în ceea ce privește consecințele juridice ale încălcării dreptului Uniunii), data de la care produce efecte hotărârea judecătorească prin care se recunoaște suplimentul trebuie să fie data la care s-a formulat cererea (cu efect retroactiv de trei luni), ori data producerii efectelor trebuie stabilită retroactiv ca fiind data la care a fost pronunțată sau a fost publicată Hotărârea CJUE în cauza WA, ori data faptului generator al prestației pentru incapacitate permanentă la care se referă suplimentul în litigiu?
               
            
                  3)
               
               
                  Având în vedere răspunsul dat la întrebările anterioare și ținând seama de directiva aplicabilă (în special de articolul 6 din aceasta și de principiile echivalenței și efectivității în ceea ce privește consecințele juridice ale încălcării dreptului Uniunii), trebuie să se acorde o despăgubire prin care să se repare prejudiciile și care să aibă un efect disuasiv, pentru motivul că aceste prejudicii nu sunt acoperite prin stabilirea datei de la care produce efecte hotărârea judecătorească prin care se recunoaște suplimentul și, în orice caz, valoarea cheltuielilor de judecată și a onorariilor avocatului în fața Juzgado de lo Social [Tribunalul pentru litigii de muncă] și a Sala de lo Social [Secția pentru litigii de muncă] ar trebui să fie inclusă ca un element al despăgubirii?
               
            
         (1)  JO 1979, L 6, p. 24, Ediție specială, 05/vol. 1, p. 192.
      
         (2)  EU:C:2019:1075.